MFCส่งทาร์เก็ตฟันด์ซื้อหุ้น
MFC ฉวยจังหวะกำไร บจ.พุ่ง ออกทาร์เก็ตฟันด์ลุยหุ้นไทยเป้า 10% ใน 1 ปี “กองทุนแอสเซทพลัสไพร์ม” จ่ายคืนผลตอบแทน 0.50 บาท รอบ 3 เดือน
21 ส.ค. 2555

MFC ฉวยจังหวะกำไร บจ.พุ่ง ออกทาร์เก็ตฟันด์ลุยหุ้นไทยเป้า 10% ใน 1 ปี “กองทุนแอสเซทพลัสไพร์ม” จ่ายคืนผลตอบแทน 0.50 บาท รอบ 3 เดือน
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี กล่าวว่า บริษัทเปิดขายกองทุนเปิดเอ็มเอฟซี สปอท 10 ซีรีส์ 7 เป็นทาร์เก็ตฟันด์เน้นลงทุนหุ้นในประเทศตั้งเป้าผลตอบแทน 10% ภายใน 1 ปี เสนอขายครั้งเดียววันที่ 20-28 ส.ค. 2555 โดยจดทะเบียนเป็นกองทุนรวมผสม จึงมีความยืดหยุ่นในการลงทุน
“บริษัทมองเป็นจังหวะในการลงทุน เนื่องจากคาดว่าเศรษฐกิจไทยยังเติบโตได้ต่อเนื่องในปีนี้จากแรงขับเคลื่อนของการบริโภคและการลงทุนภาคเอกชน ส่วนอัตราเงินเฟ้ออยู่ในระดับควบคุมได้ จึงไม่สร้างผลกระทบต่อเสถียรภาพทางเศรษฐกิจ” น.ส.ประภา กล่าว 
นอกจากนี้ กำไรของบริษัทจดทะเบียน (บจ.) ในตลาดหลักทรัพย์ปีนี้ขยายตัวโดดเด่นกว่าภูมิภาค โดยคาดว่ากำไรของ บจ.จะเติบโต 17-20% เมื่อเทียบกับภูมิภาคที่ขยายตัว 10-12% เท่านั้น ในขณะที่มูลค่าตลาดไม่แพง เพราะตลาดหุ้นไทยปรับตัวลงมา 9-10% จากจุดสูงสุด ทำให้ตลาดหุ้นไทยปัจจุบันซื้อขายอยู่ที่ระดับราคาต่อกำไรต่อหุ้น (พี/อี) 11.5 เท่า ซึ่งมีโอกาสในการสร้างผลตอบแทนประมาณ 10-12% จากเป้าหมายดัชนีปีนี้ที่บริษัทคาดการณ์ไว้ 
ด้านนางลดาวรรณ เจริญรัชต์ภาคย์ กรรมการผู้จัดการ บลจ.แอสเซท พลัส เปิดเผยว่า กองทุนเปิดแอสเซทพลัสไพร์ม (ASP-PRIME) ซึ่งเน้นลงทุนในหุ้นไทยพื้นฐานดีและมีศักยภาพในการเติบโต สามารถจ่ายคืนผลตอบแทนด้วยวิธีรับซื้อคืนหน่วยลงทุนอัตโนมัติครั้งแรกจำนวน 0.50 บาท ภายในระยะเวลา 3 เดือน หลังจากมูลค่าหน่วยลงทุน (NAV) ของกองทุนปรับตัวขึ้นผ่านระดับ 10.50 บาท
“จากกลยุทธ์การคัดเลือกหลักทรัพย์ที่เน้นหุ้นกลุ่มที่ได้รับประโยชน์จากการเติบโตภายในประเทศ แม้ว่าปัจจุบันกองทุนจะลงทุนในหุ้นประมาณ 60% ของพอร์ตการลงทุนและส่วนที่เหลือ 40% ผู้จัดการกองทุนจะรอจังหวะการลงทุน แต่กลุ่มหลักทรัพย์ที่กองทุนลงทุนในหุ้นกลุ่มสื่อสารและเทคโนโลยี กลุ่มปิโตรเคมีและธนาคารพาณิชย์มีผลการดำเนินงานโดดเด่นกว่าตลาด รวมทั้งกระแสเงินทุนต่างชาติไหลเข้าลงทุนหุ้นไทยต่อเนื่อง ทำให้ NAV ปรับตัวขึ้น” นางลดาวรรณ กล่าว 
อย่างไรก็ตาม บริษัทเชื่อมั่นว่าด้วยกลยุทธ์หุ้นรายตัวจะส่งผลให้ระยะเวลาที่เหลือ 15 เดือน กองทุนจะสามารถสร้างผลตอบแทนได้ตามเป้า 20%